ΚΑΝΟΝΙΣΜΟΣ (ΕΚ) αριθ. 2577/94 ΤΗΣ ΕΠΙΤΡΟΠΗΣ της 24ης Οκτωβρίου 1994 περί θεσπίσεως ειδικών μέτρων όσον αφορά τα πιστοποιητικά εξαγωγής βύνης που εκδίδονται μεταξύ της 1ης Αυγούστου και της 31ης Δεκεμβρίου 1994

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1766/92 του Συμβουλίου της 30ής Ιουνίου 1992 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1866/94 (2), και ιδίως το άρθρο 9 παράγραφος 2 και το άρθρο 13 παράγραφος 6,

Εκτιμώντας:

ότι ο κανονισμός (ΕΟΚ) αριθ. 1521/94 της Επιτροπής της 29ης Ιουνίου 1994 για τον περιορισμό της διάρκειας ισχύος των πιστοποιητικών εξαγωγής που περιλαμβάνουν ή όχι προκαθορισμό της επιστροφής κατά την εξαγωγή (3) περιορίζει μέχρι τις 30 Ιουνίου 1995 τη διάρκεια ισχύος των πιστοποιητικών εξαγωγής των οποίων η διάρκεια ισχύος υπερβαίνει την ημερομηνία αυτή- ότι, ωστόσο, στο άρθρο 4 του εν λόγω κανονισμού προβλέπεται η δυνατότητα να ληφθούν άλλα μέτρα προκειμένου να αποφευχθεί διακοπή στις συναλλαγές των γεωργικών προϊόντων-

ότι οι εξαγωγές βύνης πραγματοποιούνται βάσει συμβάσεων εξαγωγής των οποίων η διάρκεια καλύπτει περίοδο δώδεκα μηνών από τον Οκτώβριο μέχρι το Σεπτέμβριο του επόμενου έτους, ώστε να ληφθούν υπόψη οι τεχνικές συνθήκες παραγωγής βύνης- ότι, σύμφωνα με τις διατάξεις του άρθρου 9 παράγραφος 2 δεύτερη περίπτωση του κανονισμού (ΕΟΚ) αριθ. 891/89 της Επιτροπής (4), όπως τροποποιήθηκε τελευταία από τον κανονισμό (ΕΚ) αριθ. 1755/94 (5), τα πιστοποιητικά εξαγωγής βύνης που εκδίδονται από 1ης Ιουλίου μέχρι 31 Οκτωβρίου 1994 έχουν διάρκεια ισχύος που λήγει στο τέλος του ενδέκατου μήνα που έπεται του μηνός κατά τον οποίο εκδίδεται το πιστοποιητικό- ότι, επομένως, η ισχύς των πιστοποιητικών που εκδίδονται μετά την 1η Αυγούστου υπερβαίνει την ημερομηνία της 30ής Ιουνίου 1995-

ότι τα πιστοποιητικά που εκδίδονται μεταξύ 1ης Νοεμβρίου και 31 Δεκεμβρίου 1994 ισχύουν μέχρι τις 30 Σεπτεμβρίου 1995- ότι ο περιορισμός της διάρκειας ισχύος των πιστοποιητικών εξαγωγής μέχρι τις 30 Ιουνίου 1995 μπορεί να οδηγήσει σε διακοπή των συναλλαγών βύνης- ότι πρέπει, επομένως, να θεσπιστούν ειδικά μέτρα προς αποφυγή της διακοπής αυτής, τηρώντας ωστόσο τις δεσμεύσεις που έχουν αναληφθεί στο πλαίσιο της συμφωνίας GATT- ότι τα μέτρα αυτά, από τα οποία μπορούν να επωφεληθούν οι εξαγωγές, πρέπει να εφαρμοστούν σε όλα τα πιστοποιητικά που εκδίδονται μεταξύ 1ης Αυγούστου και 31 Δεκεμβρίου 1994-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά την έννοια του παρόντος κανονισμού νοούνται ως:

- πιστοποιητικό πρώτης έκδοσης, το αρχικό πιστοποιητικό που εκδίδεται από τις 31 Δεκεμβρίου 1994,

- πιστοποιητικό δεύτερης έκδοσης, τα πιστοποιητικά που υποκαθιστούν το αρχικό και εκδίδονται με τον παρόντα κανονισμό μεταξύ 21 Μαρτίου και 3 Απριλίου 1995,

- αρμόδια αρχή, ο οργανισμός έκδοσης του πιστοποιητικού.

Άρθρο 2

1. Με την επιφύλαξη των διατάξεων του κανονισμού (ΕΚ) αριθ. 1521/94, εφόσον ένας επιχειρηματίας δεν μπορεί να εξάγει πριν τις 30 Ιουνίου 1995 όλη την ποσότητα βύνης που υπάγεται στον κωδικό ΣΟ 1107 για την οποία του έχουν χορηγηθεί πιστοποιητικά πρώτης έκδοσης, μπορεί να ζητήσει από την αρμόδια αρχή, κατά τη διάρκεια της περιόδου από 21 έως 31 Μαρτίου 1995, πιστοποιητικά δεύτερης έκδοσης σύμφωνα με την παράγραφο 2.

2. Δύο πιστοποιητικά δεύτερης έκδοσης εκδίδονται από την αρμόδια αρχή κατόπιν αιτήσεως του εξαγωγέα προς υποκατάσταση του πιστοποιητικού πρώτης έκδοσης:

α) πιστοποιητικό που ισχύει από την ημερομηνία της έκδοσής του μέχρι τις 30 Ιουνίου 1995 για την ποσότητα βύνης που ο εξαγωγέας πρόκειται να εξάγει κατά τη διάρκεια της περιόδου αυτής και

β) πιστοποιητικό που ισχύει για την περίοδο από 1ης Ιουλίου μέχρι 30 Σεπτεμβρίου 1995, για την υπόλοιπη ποσότητα βύνης, που υπολογίζεται αφού αφαιρεθεί από τη συνολική ποσότητα, που καλύπτεται από το πιστοποιητικό πρώτης έκδοσης, η ποσότητα που αναφέρεται στο στοιχείο α) και η ποσότητα που έχει ήδη εξαχθεί μέχρι την ημερομηνία έκδοσης των πιστοποιητικών δεύτερης έκδοσης.

Το πιστοποιητικό πρώτης έκδοσης επιστρέφεται στην αρμόδια αρχή για ακύρωση και η εγγύηση αποδεσμεύεται κατ' αναλογία των ποσοτήτων που έχουν εξαχθεί. Η υπόλοιπη εγγύηση θεωρείται ότι είναι αυτή που προβλέπεται στο άρθρο 12 του κανονισμού (ΕΟΚ) αριθ. 891/89 για τα πιστοποιητικά δεύτερης έκδοσης.

3. Τα πιστιοποιητικά δεύτερης έκδοσης υπόκεινται στους κανόνες και στους όρους που ισχύουν τη στιγμή έκδοσης του πιστοποιητικού πρώτης έκδοσης.

4. Το αργότερο στις 3 Απριλίου 1995, τα κράτη μέλη κοινοποιούν στην Επιτροπή τους αριθμούς κλήσεως που αναφέρονται στο παράρτημα, το συνολικό αριθμό των πιστοποιητικών δεύτερης έκδοσης και τη συνολική ποσότητα βύνης που καλύπτεται από τα πιστοποιητικά δεύτερης έκδοσης που ισχύουν για την περίοδο από 1ης Ιουλίου μέχρι 30 Σεπτεμβρίου 1995.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Αυγούστου 1994.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Οκτωβρίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 181 της 1. 7. 1992, σ. 21.

(2) ΕΕ αριθ. L 197 της 30. 7. 1994, σ. 1.

(3) ΕΕ αριθ. L 162 της 30. 6. 1994, σ. 47.

(4) ΕΕ αριθ. L 94 της 7. 4. 1989, σ. 13.

(5) ΕΕ αριθ. L 183 της 19. 7. 1994, σ. 7.

ΠΑΡΑΡΤΗΜΑ

Οι μόνοι αριθμοί κλήσεως που ισχύουν για τη ΓΔ VI/C/1 στις Βρυξέλλες είναι οι ακόλουθοι:

- τέλεξ: 22037 AGREC B

22070 AGREC Β (ελληνικοί χαρακτήρες)

- τέλεφαξ: 295 25 15

296 10 97

296 20 05.